初四日。壬寅 晴。午後驟雨。雇車往粗旗庙。訪張孝廉。坐定。陳伯遊以一律詩持贈。余乃展看珮之。答以才短應鉢。從當奉酬。張請余偕往觀倡戱。屢辭不獲。俄有吳雅繼至。同與出門。張已爲備一車。余獨車居先。彼三人幷乘而後。至一所。卽戱樓也。戱且與前看者大同小異。戱可觀而語難解甚。宛然其交鋒之戱。鎗劍閃鑠。非手法之精熟者。末由如是踊躍。觔斗滾滾。交接之際。不覺𢥠𢥠然。至午時。樓外已雨滂沱矣。余欲先起。連被苦挽。要向酒家。余書示云。中州士大夫入酒家不拘耶。答云。無拘。余乃與張同車。而觀戱之際。有蔣生敍話同坐。因與陳吳幷一車。至酒肆飮紹興酒。酒而淡如我淸酒而味甚劣。小一壺直錢一兩。一壺卽兩小盃也。大抵北京盡是燒酒。毒烈難强。故以此爲彌。且以遠致之故。價貴品高。以待客之上飮。同呑七盃。迫暮入宣武門。歸時張復爲之出車以送之。力辭不得。且其誠款不可孤負。故仍安之。